Interinstitutionel aftale

om finansieringen af Konventet om Den Europæiske Unions Fremtid

(2002/C 54/01)

EUROPA-PARLAMENTET, RÅDET FOR DEN EUROPÆISKE UNION OG KOMMISSIONEN FOR DE EUROPÆISKE FÆLLESSKABER ER -

ud fra følgende betragtninger:

(1) Det Europæiske Råd besluttede på mødet i Laeken den 14.-15. december 2001 at indkalde et konvent om Den Europæiske Unions fremtid (i det følgende benævnt "konventet").

(2) Repræsentanterne for medlemsstaternes regeringer, forsamlet i Rådet, vedtog den 21. februar 2002 en afgørelse om oprettelse af en fond til finansiering af konventet (i det følgende benævnt "fonden") og om finansforskrifter for forvaltningen af denne fond.

(3) Ifølge ovennævnte afgørelse af 21. februar 2002 skal fonden inkassere konventets indtægter og varetage forvaltningen af dets udgifter, bortset fra udgifterne til den infrastruktur, der er nødvendig for dets arbejde.

(4) Fondens udgifter er anslået til 4000000 (fire millioner) EUR for perioden 28. februar-31. december 2002.

(5) Konventet arbejder for virkeliggørelsen af et mål af generel interesse for Den Europæiske Unions fremtid.

(6) Europa-Parlamentet, Rådet og Kommissionen vil dække udgifterne til den infrastruktur, der er nødvendig for konventets arbejde.

(7) Europa-Parlamentet, Rådet og Kommissionen vil desuden bidrage til finansieringen af konventet -

BLEVET ENIGE OM FØLGENDE:

1. Denne aftale har til formål at organisere bidraget fra Europa-Parlamentet, Rådet og Kommissionen i konventets første regnskabsår, der løber fra dagen for ikrafttrædelsen af afgørelsen af 21. februar 2002 truffet af repræsentanterne for medlemsstaternes regeringer, forsamlet i Rådet, til 31. december 2002.

2. Europa-Parlamentet, Rådet og Kommissionen bidrager til finansieringen af konventet ud fra følgende sektioner i Den Europæiske Unions almindelige budget:

- sektion I - Parlamentet

- sektion II - Rådet

- sektion III - Kommissionen - del A.

3. Ud over at dække udgifterne til den infrastruktur, der er nødvendig for konventets arbejde, bidrager Europa-Parlamentet, Rådet og Kommissionen i det første regnskabsår til finansieringen af konventet med følgende beløb:

- Europa-Parlamentet: 1000000 (en million) EUR

- Rådet: 400000 (fire hundrede tusinde) EUR

- Kommissionen: 2600000 (to millioner seks hundrede tusinde) EUR.

4. Der kan kun træffes afgørelse om eventuelle supplerende bidrag over Den Europæiske Unions almindelige budget efter fælles overenskomst mellem de tre institutioner, der er parter i denne aftale.

5. Europa-Parlamentets, Rådets og Kommissionens bidrag indbetales til budgettet for den fond, der er oprettet i medfør af artikel 3 i afgørelse af 21. februar 2002, ved overførsel til den bankkonto, der er omhandlet i artikel 4 i nævnte afgørelse.

6. De tre signatarinstitutioner godkender de finansforskrifter for forvaltningen af fonden, der er fastlagt i afgørelsen af 21. februar 2002.

7. Europa-Parlamentets, Rådets formandskabs og Kommissionens repræsentanter i konventets præsidium underrettes med regelmæssige mellemrum om afholdelsen af de udgifter, for hvilke konventets sekretariat har indgået forpligtelser. De aflægger rapport herom til deres respektive institutioner, navnlig inden der meddeles decharge for gennemførelsen af budgettet efter proceduren i artikel 20 i afgørelsen af 21. februar 2002.

8. Denne aftale og de relevante bestemmelser i afgørelsen af 21. februar 2002 iværksættes af de enkelte institutioner i overensstemmelse med deres interne bestemmelser og procedurer.

9. Denne aftale træder i kraft på dagen for undertegnelsen.

Med forbehold af en aftale mellem de tre institutioner om størrelsen af deres respektive finansielle bidrag forlænges denne aftale med endnu et regnskabsår, dvs. fra 1. januar 2003 til afslutningen af konventets arbejde.

Udfærdiget i Bruxelles, den 28. februar 2002.

For Europa-Parlamentet

Formand

>PIC FILE= "C_2002054DA.000201.TIF">

For Rådet

Formand

>PIC FILE= "C_2002054DA.000202.TIF">

For Kommissionen

Formand

>PIC FILE= "C_2002054DA.000203.TIF">

ERKLÆRING KNYTTET TIL DEN INTERINSTITUTIONELLE AFTALE

Europa-Parlamentet og Rådet erklærer, at Kommissionen ikke skal redegøre for anvendelsen af sit bidrag til fonden.